Diego Guastavino

Diego Nicolás Guastavino Bentancor (født 26. juli 1984 i Montevideo), også kalt Diego Guastavino, er en uruguayansk fotballspiller. Guastavino er midtbanespiller/spiss, og spilte senest for den norske klubben Brann.

Han fikk sin debut for Brann i kvartfinalen i NM-cup mot Odd Grenland 8. august 2009, i en kamp Odd Grenland vant 5–1. Hans første tippeligakamp kom hjemme på Brann Stadion åtte dager senere, da han spilte 85 minutter og scoret Branns siste mål i 4–2-seieren mot Strømsgodset.

Tidligere har han spilt for Sud America, Deportivo Maldonado, Lugano og River Plate. Guastavino gikk deretter til Lyn i mars 2008 på anbefaling av Lyn-vennene Matias Almeyda og Terje Liverød, og sistnevnte er nå hans agent. Den 4. august 2009 ble det klart at Guastavino blir Brann-spiller, et halvt år før kontrakten hans med Lyn gikk ut. 

Han er regnet som en spiller med et meget godt teknisk repertoar, samt at han har særdeles gode avslutninger. Etter lenge å ha slitt med småskader og manglende tillit, etablerte Guastavino seg i Lyns startellever i vårsesongen 2009. Enkelte medier har sammenlignet ham med tidligere Stabæk-spiller Alanzinho.

Etter 2011-sesongen valgte Gustavino å avbryte kontrakten med Brann som løp ut 2012-sesongen på grunn av at han ønsket å spille i Uruguay av familiegrunner.

Referanser

Eksterne lenker 
 
 
 Spillerprofil på lyn.no
 Spillerprofil på lynfotball.net 
 Spillerprofil på brann.no

Fotballspillere for Lyn Fotball
Fotballspillere for SK Brann
Uruguayanske fotballspillere
Personer fra Montevideo
Uruguayanere av italiensk opphav
Fødsler i 1984